13.12.2008
TAVAD JA UUDSUS KÄSIKÄES: Sulnis kalasabatapi ja värske kontseptsiooni kooslus paistis ka jaapanlastele muljet avaldavat. Arhitektid Tauno Aadma ja Laur Pihel (Eensalu & Pihel), hoone Jõelähtme vallas, Neeme külas, valminud 2007.
Foto: Martin Siplane
Äsja rändas Jaapani-tuurile Eesti Arhitektide Liidu näitus ERAMU 2006–2007, mille kuraatoriks oli Ene Läkk. Novembri lõpus avati Tokyos Arhitektide Majas ülevaatlik väljapanek, mis peaks avama jaapani kolleegide silma ees meie arhitektide taotlused ja saavutused. Rändnäitus sattus teisele poole maakera Eesti saatkonna ja Jaapani Arhitektide Liidu ühisel huvil ja organiseerimisel.
Näituse avamise puhul toimunud seminaril kohtus Jaapanit külastav Eesti arhitektide grupp Jaapani Arhitektuuriinstituudi arhitektidega. Üheks mõlemale poolele huvi pakkuvaks teemaks oli Tokyos aastal 2011 toimuv Rahvusvahelise Arhitektide Liidu UIA XXIV kongress, teemaks tulevikku vaatav “Design 2050”, millest rääkis organiseerimiskomitee liige Masako Yasuda. Pärast vesteldi ja loodi kontakte – avati uks kahe kultuuri vahel.
Üritusest võtsid osa ka Eesti saatkonna töötajad, kelle toel näitus nii kaugele jõudiski.
Näitus ERAMU 2006–2007 tutvustab 30 parimat eramut, mis valiti arhitektide loomingust välja konkursi alusel. Näis, et eriti meeldisid jaapanlastele eestlaste puitmajad, sest just need pandi välja omaette esitlusseinale ning ka arhitektide liidu kodulehele vastava uudise juurde.
Näitus jääb pooleks aastaks Jaapanisse ringlema, esitledes Eesti arhitektuuri mitmes eri paigas.
Anneliis Aunapu
Eesti Ekspress 12.12.2008